煨芋
作者：李綱
朝代：宋

paragraphs: 今夕何夕夜未央，天寒擁爐更漏長。
縮肩環坐有饑色，呼童取芋灰爲塘。
蹲鴟得火良易熟，脫落皮毛如紫玉。
迭煨迭進争相先，笑語頗喧知實腹。
錦里先生亦不貧，家園收拾動千斤。
凶年自可活妻子，美好不减岷江濱。
鄴侯昔遊衡嶽左，懶瓚食餘貽半箇。
我今歸去隱家山，豈復從人覓殘顆。
臞儒奉養亦已微，一飽便吟煨芋詩。
君不見齊公夜半意不嗛，易牙煎熬燔炙和調五味而進之。